
诪讻讜转 讬讚 注"讗 - 驻讬专讜砖 砖讟讬讬谞讝诇抓

讻讚讗诪专讬谞谉 诪注讬拽专讗 [讻诪讜 砖讗诪专谞讜 诪转讞讬诇讛], 砖讞讬讬讘讬 讻专讬转讜转 讬砖谞诐 讘讻诇诇 诪诇拽讜转 诪砖讜诐 砖讗诐 注砖讜 转砖讜讘讛, 讘讬转 讚讬谉 砖诇 诪注诇讛 诪讜讞诇讬谉 诇讛谉, 讜诇讻谉 讗讬谉 讻讗谉 "砖转讬 专砖注讬讜转", 讻讚讬 诇驻讜讟专诐 诪诪诇拽讜转. 诪讗讬 讗诪专转 [诪讛 讗转讛 讗讜诪专], 诪讛 讟注谞转 讻谞讙讚 讝讛? 讛讗 [讛专讬] 注讚讬讬谉 诇讗 注讘讜讚 [注砖讜] 转砖讜讘讛 鈥� 讬砖 诇讜诪专 讻讬 诪讻诇 诪拽讜诐 诇讗 驻住讬拽讗 诪讬诇转讗 [讞转讜讱, 诪讜讞诇讟 讛讚讘专] 诇讻专转, 讜讻讬讜谉 砖讗讬谉 讻讗谉 讻专转 讘专讜专 鈥� 讗讬谉 驻讜讟专讬诐 讗讜转诐 诪诪诇拽讜转 诪砖讜诐 讻讱.


讗 砖谞讬谞讜 讘讘专讬讬转讗 诇注讬诇, 专' 讬爪讞拽 讗讜诪专: 讻诇 讞讬讬讘讬 讻专讬转讜转 讛诪谞讜讬讬诐 讘驻专砖转 讗讞专讬 诪讜转 (讜讬拽专讗 讬讞) 讘讻诇诇 讗讞讚 讛讬讜, 讜讘讻诇诇诐 讗讞讜转讜, 讜诇诪讛 讬爪讗转 砖讜讘 讻专转 讘讗讞讜转讜 讘驻专砖转 拽讚讜砖讬诐 (讜讬拽专讗  讻, 讬讝) 鈥� 诇讚讜谞讜 讘讻专转 讜诇讗 讘诪诇拽讜转. 砖诇讚注转讜 讙诐 讞讬讬讘讬 讻专讬转讜转, 讻诪讜 讞讬讬讘讬 诪讬转讜转 讘讬转 讚讬谉, 讗讬谞诐 诇讜拽讬诐.


 讜砖讜讗诇讬诐:  讜专讘谞谉 [讜讞讻诪讬诐] 讻诇讜诪专, 专' 讬砖诪注讗诇 讜专' 注拽讬讘讗, 砖讗讬谞诐 住讘讜专讬诐 讻讱, 讗诇讗 砖讞讬讬讘讬 讻专讬转讜转 诇讜拽讬诐, 讻专转 砖谞讗诪专讛 讘诪讬讜讞讚 讘讗讞讜转讜 诇诪讛 诇讬 讜诪讛 讛讜讗 讘讗 诇诇诪讚? 讜诪砖讬讘讬诐: 诇讞诇拽 讻诇讜诪专, 诇诇诪讚 砖讬砖 注讜谞砖 谞驻专讚 注诇 讻诇 讗讞转 诪谉 讛注专讬讜转 (讜砖讗专 讛讻专讬转讜转) 诇讞讜讚, 讜讻讚讘专讬 专' 讬讜讞谞谉, 砖讗诪专 专' 讬讜讞谞谉: 砖讗诐 注砖讗谉 讻讜诇诐, 砖注讘专 注诇 讻诇 讛注讘讬专讜转 讛诪谞讜讬讜转 砖诐 讘讛注诇诐 (讞讜住专 讬讚讬注讛) 讗讞讚, 砖注砖讛 讗转 讻讜诇谉 讘砖讙讙讛 讗讞转 鈥� 讞讬讬讘 诇讛讘讬讗 拽专讘谉 注诇 讻诇 讗讞转 讜讗讞转 诪讛谉, 诪砖讜诐 砖讬砖 讞讬讜讘 讻专转 讘讻诇 讗讞转 诇注爪诪讛.


 讜砖讜讗诇讬诐:  讜专' 讬爪讞拽, 讛诇讜诪讚 诪讻专转 讛讗诪讜专 讘讗讞讜转讜 讗转 砖讬讟转讜, 讚讬谉 讝讛 诇讞诇拽 诇拽专讘谞讜转, 诪谞讗 诇讬讛 [诪谞讬谉 诇讜]? 讜诪砖讬讘讬诐: 谞驻拽讗 诇讬讛 [讬讜爪讗 诇讜] 诪诪拽讜专 讗讞专, 砖谞讗诪专 "讜讗诇 讗砖讛 讘谞讚转 讟诪讗转讛 诇讗 转拽专讘" (讜讬拽专讗 讬讞, 讬讟), 砖诪讬讬转讜专 讛诇砖讜谉 讛讝讛 讬砖 诇诇诪讜讚 诇讞讬讬讘 注诇 讻诇 讗砖讛 讜讗砖讛.


讜砖讜讗诇讬诐: 讜专讘谞谉 谞诪讬 转讬驻讜拽 诇讬讛 诪讛讗 [讜讞讻诪讬诐 讙诐 讻谉, 转爪讗 诇讛诐 讛诇讻讛 讝讜 诪驻住讜拽 讝讛] 讜诇讗 诪讻专转 讛讗诪讜专 讘讗讞讜转讜! 讜诪砖讬讘讬诐: 讗讬谉 讛讻讬 谞诪讬 [讻谉 讻讱 讛讜讗 讙诐 讻谉], 砖讙诐 讛诐 诇诪讚讬诐 诪驻住讜拽 讝讛 诇讞诇拽 讘拽专讘谞讜转. 讜讞讜讝专转 讛砖讗诇讛: 讗诇讗 诇砖讬讟转诐, 讻专转 砖讻转讜讘 讗讞讜转讜 诇诪讛 诇讬? 讜诪砖讬讘讬诐: 诇讞讬讬讘讜 砖诇讜砖讛 拽专讘谞讜转 谞驻专讚讬诐 讗诐 讘讗 注诇 讗讞讜转讜 讜注诇 讗讞讜转 讗讘讬讜 讜注诇 讗讞讜转 讗诪讜 讘讛注诇诐 讗讞讚.


 讜转讜讛讬诐:  驻砖讬讟讗 [驻砖讜讟] 砖讻谉 讛讜讗, 讛专讬 讙讜驻讬谉 诪讜讞诇拽讬诐 砖讛专讬 讛谉 砖诇讜砖 谞砖讬诐 谞驻专讚讜转, 讛专讬 砖诪讜转 诪讜讞诇拽讬谉 砖讬砖 讻讗谉 砖诇讜砖 注讘讬专讜转 砖讜谞讜转, 讜诪讛 讛讞讬讚讜砖 讘讚讘专? 讗诇讗, 诇讞讬讬讘讜 砖诇讜砖讛 拽专讘谞讜转 注诇 讗讞讜转讜, 砖讛讬讗 讙诐 讗讞讜转 讗讘讬讜, 砖讛讬讗 讙诐 讗讞讜转 讗诪讜. 讜诪住讘讬专讬诐: 讜讛讬讻讬 诪砖讻讞转 诇讛 [讜讗讬讱 讗转讛 诪讜爪讗 讗讜转讛] 砖讬讛讬讛 讚讘专 讻讝讛? 讘专砖讬注讗 讘专 专砖讬注讗 [讘专砖注 讘谉 专砖注]. 讻讬爪讚? 讘讗 讗讚诐 注诇 讗诪讜, 讜讛讜诇讬讚 诪诪谞讛 砖转讬 讘谞讜转, 讜讞讝专 讜讘讗 注诇 讗讞转 诪讛讘谞讜转 讛诇诇讜, 讜讛讜诇讬讚 诪诪谞讛 讘谉, 讜讗讜转讜 讘谉 讘讗 注诇 讗讞讜转 讗诪讜, 砖讛讬讗 讙诐 讗讞讜转讜 (砖讛专讬 讛讬讗 讘转 讗讘讬讜) 讜讙诐 讗讞讜转 讗讘讬讜 (砖诪爪讚 讗诪讛 讛讬讗 讗讞讜转 讗讘讬讜, 讗讞讜转 讛讗讬砖 砖讘讗 注诇 讗诪讜).


 讜砖讜讗诇讬诐:  讜专' 讬爪讞拽 讛讗 诪谞讗 诇讬讛 [讚讘专 讝讛 诪谞讬谉 诇讜]? 讜诪砖讬讘讬诐: 谞驻拽讗 诇讬讛 [讬讜爪讗 诇讜] 讛讚讘专 诪拽诇 讜讞讜诪专, 讚转谞讬讗 [讻诪讜 砖砖谞讜讬讛 讘专讬讬转讗]: 讗诪专 专' 注拽讬讘讗: 砖讗诇转讬 讗转 专讘谉 讙诪诇讬讗诇 讜专' 讬讛讜砖注 讘讗讬讟诇讬讝 (诪拽讜诐 诪诪讻专 讛讘砖专) 砖诇 讛注讬专 注讬诪讗讜诐, 讘砖注讛 砖讛诇讻讜 砖谞讬讛诐 诇讬拽讞 (诇拽谞讜转) 讘讛诪讛 诇爪讜专讱 诪砖转讛 (住注讜讚转 讛讞转讜谞讛) 砖诇 讘谞讜 砖诇 专讘谉 讙诪诇讬讗诇. 讜讻讱 讛讬转讛 讛砖讗诇讛: 讛讘讗 注诇 讗讞讜转讜 砖讛讬讗 讗讞讜转 讗讘讬讜 砖讛讬讗 讗讞讜转 讗诪讜, 诪讛讜 讚讬谞讜 诇讙讘讬 拽专讘谉? 讛讗诐 [讗讬谞讜] 讞讬讬讘 注诇 讻讜诇谉 讗诇讗 讗讞转, 讗讜 讞讬讬讘 注诇 讻诇 讗讞转 讜讗讞转?


讗诪专讜 诇讜: 讝讜 诇讗 砖诪注谞讜, 诇讗 拽讬讘诇谞讜 诪住讜专转 讘讛诇讻讛 诪住讜讬讬诪转 讝讜, 讗讘诇 砖诪注谞讜 讛诇讻讛 讘注谞讬谉 讚讜诪讛: 讛讘讗 注诇 讞诪砖 谞砖讬诐 谞讚讜转 讘讛注诇诐 讗讞讚, 砖讞讬讬讘 诇讛讘讬讗 拽专讘谉 讞讟讗转 注诇 讻诇 讗讞转 讜讗讞转 诪讛谉, 讜谞专讗讬谉 讚讘专讬诐 诇讙讘讬 讛诪拽专讛 砖砖讗诇转, 砖讞讬讬讘 注诇 讻诇 讗讞转 诪拽诇 讜讞讜诪专, 讻讬爪讚? 讜诪讛 谞讚讛 砖讛讬讗 砖诐 讗讞讚 讻诇讜诪专 住讜讙 讗讞讚 砖诇 讗讬住讜专 鈥� 讞讬讬讘 注诇 讻诇 讗讞转 讜讗讞转, 讻讗谉 讘讗砖讛 讝讜 砖砖诇砖讛 砖诪讜转 (讗讬住讜专讬诐) 讛谉 鈥� 诇讗 讻诇 砖讻谉  砖讬讛讬讛 讞讬讬讘 注诇讬讛 砖诇讜砖 讞讟讗讜转?


 讜诪住讘讬专讬诐:  讜讗讬讚讱 [讜讛讗讞专, 讞讻诪讬诐] 讛住讘讜专讬诐 砖爪专讬讱 诇诇诪讜讚 讚讘专 讝讛 诪驻住讜拽 诪驻讜专砖, 住讘讜专讬诐 讻讬 拽诇 讜讞讜诪专 驻专讬讻讗 [砖讘讬专] 讛讜讗, 砖讗讬谞讜 拽诇 讜讞讜诪专 砖注讜诪讚 讘驻谞讬 讘讬拽讜专转, 砖讛专讬 讗驻砖专 诇讟注讜谉 讻谞讙讚讜: 诪讛 诇谞讚讛 鈥� 砖讻谉 讙讜驻讬谉 诪讜讞诇拽讬谉, 砖讛专讬 诪讚讜讘专 讻砖讘讗 注诇 谞砖讬诐 砖讜谞讜转, 诪讛 砖讗讬谉 讻谉 讘诪拽专讛 砖诇谞讜 砖诪讚讜讘专 讘讗砖讛 讗讞转.


 讜砖讜讗诇讬诐:  讜诇讗讬讚讱 谞诪讬 [讜诇砖讬讟转 讛讗讞专, 专' 讬爪讞拽, 讙诐 讻谉], 讛讗讬 [讛专讬] 讜讚讗讬 拽诇 讜讞讜诪专 驻专讬讻讗 [砖讘讬专] 讛讜讗, 砖讗讬 讗驻砖专 诇诇诪讜讚 诪诪谞讜! 讗诇讗, 爪专讬讱 诇讜诪专 砖讚讬谉 讝讛, 诇讞讬讬讘 砖诇讜砖 讞讟讗讜转 注诇 讗讞讜转讜 砖讛讬讗 讙诐 讗讞讜转 讗讘讬讜 讜讙诐 讗讞讜转 讗诪讜, 谞驻拽讗 诇讬讛 [讬讜爪讗, 谞诇诪讚 诇讜] 诪"讗讞转讜" 讚住讬驻讗 [砖讘住讜祝 讗讜转讜 驻住讜拽]. 砖谞讗诪专 讘转讞讬诇讛 "讜讗讬砖 讗砖专 讬拽讞 讗转 讗讞讜转讜 讘转 讗讘讬讜 讗讜 讘转 讗诪讜... 讜谞讻专转讜", 讜讗讞专 讻讱 谞讗诪专 "注专讜转 讗讞讜转讜 讙讬诇讛 注讜讜谞讜 讬砖讗" (讜讬拽专讗 讻, 讬讝), 讜讞讝专讛 讝讜 注诇 讛诪诇讛 "讗讞讜转讜", 讘讗讛 诇诇诪讚 砖讞讬讬讘 注诇 讻诇 讗讬住讜专 讜讗讬住讜专 诇注爪诪讜.


 讜砖讜讗诇讬诐:  讜讗讬讚讱 [讜讛讗讞专, 讞讻诪讬诐] 砖诇诪讚讜 讚讬谉 讝讛 诪"讗讞讜转讜" 讛专讗砖讜谉, "讗讞讜转讜" 讚住讬驻讗 [砖讘住讜祝] 诇诪讛 诇讬, 诪讛 讛讜讗 讘讗 诇诇诪讚? 讜诪砖讬讘讬诐: 诇讞讬讬讘讜 注诇 讗讞讜转讜 砖讛讬讗 讙诐 讘转 讗讘讬讜 讜讙诐 讘转 讗诪讜, 诇讜诪专 砖讗讬谉 注讜谞砖讬谉 诪谉 讛讚讬谉 (诪拽诇 讜讞讜诪专). 砖讛专讬 驻专讟讛 讛转讜专讛 注讜谞砖 诇讙讘讬 讗讞讜转讜 讘转 讗讘讬讜 诇讞讜讚, 讜讙诐 诇讙讘讬 讗讞讜转讜 讘转 讗诪讜 诇讞讜讚, 讜诪讻诇 诪拽讜诐 爪专讬讱 诇诇诪讚谞讜 砖讗诐 讗讞讜转 讝讜 讛讬讗 讙诐 讘转 讗讘讬讜 讜讙诐 讘转 讗诪讜 讞讬讬讘 注诇讬讛.


 讜砖讜讗诇讬诐:  讜讗讬讚讱 [讜讛讗讞专, 专' 讬爪讞拽] 砖诇诪讚 诪讻转讜讘 讝讛 讚讘专 讗讞专, 诪谞讬谉 诇讜 砖讞讬讬讘 注诇 讗讞讜转讜 诪讗讘 讜诪讗诐? 讜诪砖讬讘讬诐: 讗讬讘注讬转 讗讬诪讗 [讗诐 转专爪讛 讗诪讜专] 讙诪专 [讛专讬讛讜 诇诪讚] 讻注讬谉 讙讝讬专讛 砖讜讜讛 注讜谞砖 诪讗讝讛专讛, 砖讻砖诐 砖讘讗讝讛专讛= 讘讗讬住讜专 诇诪讚谞讜 砖讬砖 讗讬住讜专 讙诐 讘讗讞讜转讜 讘转 讗讘讬讜 讜讘转 讗诪讜, 讻谉 讛讜讗 讙诐 讘注讜谞砖. 讜讗讬讘注讬转 讗讬诪讗 [讜讗诐 转专爪讛 讗诪讜专], 谞驻拽讗 诇讬讛 [讬讜爪讗 诇讜] 讛讚讘专  诇

